CELEX: 32013R0912
Language: sk
Date: 2013-09-23
Title: Nariadenie Komisie (EÚ) č. 912/2013 z  23. septembra 2013 , ktorým sa vykonáva nariadenie Európskeho parlamentu a Rady (ES) č. 452/2008 o tvorbe a rozvoji štatistiky vzdelávania a celoživotného vzdelávania v oblasti štatistiky systémov vzdelávania a odbornej prípravy  Text s významom pre EHP

24.9.2013   
            
            
               SK
            
            
               Úradný vestník Európskej únie
            
            
               L 252/5
            
         NARIADENIE KOMISIE (EÚ) č. 912/2013
   z 23. septembra 2013,
   ktorým sa vykonáva nariadenie Európskeho parlamentu a Rady (ES) č. 452/2008 o tvorbe a rozvoji štatistiky vzdelávania a celoživotného vzdelávania v oblasti štatistiky systémov vzdelávania a odbornej prípravy
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 452/2008 z 23. apríla 2008 o tvorbe a rozvoji štatistiky vzdelávania a celoživotného vzdelávania (1), a najmä na jeho článok 6 ods. 1,
   keďže:
   
               (1)
            
            
               V nariadení (ES) č. 452/2008 sa stanovuje spoločný rámec pre systematickú tvorbu európskej štatistiky v oblasti vzdelávania a celoživotného vzdelávania v troch konkrétnych oblastiach vykonávaných štatistickými opatreniami.
            
         
               (2)
            
            
               Je potrebné prijať opatrenia na vykonanie jednotlivých štatistických opatrení na tvorbu štatistiky v oblasti systémov vzdelávania a odbornej prípravy, ako sú uvedené v oblasti 1 v nariadení (ES) č. 452/2008.
            
         
               (3)
            
            
               Pri tvorbe a zverejňovaní európskej štatistiky v oblasti systémov vzdelávania a odbornej prípravy musia národné štatistické úrady a štatistický orgán Únie zohľadňovať zásady stanovené v Európskom kódexe štatistických postupov prijatom Výborom pre európsky štatistický systém v septembri 2011.
            
         
               (4)
            
            
               V rámci vykonávacích opatrení na tvorbu štatistiky v oblasti systémov vzdelávania a odbornej prípravy sa musí zohľadniť potenciálna záťaž pre vzdelávacie inštitúcie a jednotlivcov a najnovšia dohoda medzi Štatistickým inštitútom Unesco (ŠIU), Organizáciou pre hospodársku spoluprácu a rozvoj (OECD) a Komisiou (Eurostatom) v oblasti pojmov, vymedzení, spracovania údajov, periodicity a lehôt zasielania výsledkov.
            
         
               (5)
            
            
               Organizácia Spojených národov pre vzdelávanie, vedu a kultúru (Unesco) zrevidovala doteraz používanú verziu medzinárodnej štandardnej klasifikácie stupňov vzdelávania (ISCED) (ISCED 1997) s cieľom zabezpečiť konzistentnosť s vývojom politík a štruktúr v oblasti vzdelávania a odbornej prípravy.
            
         
               (6)
            
            
               Medzinárodná porovnateľnosť štatistiky v oblasti vzdelávania si vyžaduje, aby členské štáty a inštitúcie Únie používali klasifikácie vzdelávania, ktoré sú porovnateľné s revidovanou medzinárodnou štandardnou klasifikáciou stupňov vzdelávania ISCED 2011 (ďalej len „ISCED 2011“), ako ju prijali členské štáty Unesco na svojej 36. generálnej konferencii v novembri 2011.
            
         
               (7)
            
            
               Je potrebné zlepšiť zber údajov o mobilite študentov vo všetkých študijných cykloch z administratívnych a iných zdrojov, aby bolo možné monitorovať pokrok a určiť úlohy, ako aj pomôcť pri tvorbe politík založených na dôkazoch.
            
         
               (8)
            
            
               Je potrebné zrušiť nariadenie Komisie (EÚ) č. 88/2011 z 2. februára 2011, ktorým sa vykonáva nariadenie Európskeho parlamentu a Rady (ES) č. 452/2008 o tvorbe a rozvoji štatistiky vzdelávania a celoživotného vzdelávania v oblasti štatistiky systémov vzdelávania a odbornej prípravy (2).
            
         
               (9)
            
            
               Opatrenia stanovené v tomto nariadení sú v súlade so stanoviskom Výboru pre európsky štatistický systém,
            
         PRIJALA TOTO NARIADENIE:
   Článok 1
   Predmet úpravy
   Týmto nariadením sa stanovujú pravidlá na vykonávanie nariadenia (ES) č. 452/2008 v oblasti zberu, zasielania a spracúvania štatistických údajov v oblasti 1 týkajúcej sa systémov vzdelávania a odbornej prípravy.
   Článok 2
   Zahrnuté témy a ich ukazovatele
   Výber a špecifikácia tém, ktoré majú spadať do oblasti 1 týkajúcej sa systémov vzdelávania a odbornej prípravy, ako aj podrobný zoznam ich ukazovateľov a ich členenie sú stanovené v prílohe I.
   Článok 3
   Referenčné obdobia a zasielanie výsledkov
   1.   Údaje o zápisoch, nových účastníkoch a pracovníkoch sa týkajú školského roka podľa jeho vnútroštátneho vymedzenia (rok t/t + 1). Ročné údaje o zápisoch, nových účastníkoch a pracovníkoch sa zasielajú každoročne Komisii (Eurostatu) do 30. septembra roku t + 2. Prvé zaslané údaje v septembri 2014 sa týkajú školského roka 2012/2013 (podľa jeho vnútroštátneho vymedzenia).
   2.   Absolventi sa uvádzajú podľa školského roka na základe vnútroštátneho vymedzenia (rok t/t + 1) alebo kalendárneho roka (rok t + 1). Ročné údaje o absolventoch sa zasielajú každoročne Komisii (Eurostatu) do 30. novembra roku t + 2.
   3.   Prvé údaje o absolventoch (okrem údajov o absolventoch s mobilitou kreditov počas študijného cyklu) sa zašlú v novembri 2014 a budú sa týkať školského roka 2012/2013 podľa vnútroštátneho vymedzenia alebo kalendárneho roka 2013.
   4.   Prvé údaje o absolventoch s mobilitou kreditov počas študijného cyklu sa zašlú v novembri 2017 a budú sa týkať školského roka 2015/2016 podľa vnútroštátneho vymedzenia alebo kalendárneho roka 2016.
   5.   Mobilných študentov/absolventov vymedzí bez ohľadu na ich občianstvo ich krajina pôvodu (uprednostnenie predchádzajúceho vzdelania pred miestom pobytu a pred občianstvom). Do roku 2016 sa na základe vnútroštátneho vymedzenia krajiny pôvodu poskytnú údaje o mobilných študentoch/absolventoch. Od roku 2016 sa bude krajina pôvodu vymedzovať ako krajina, v ktorej bol udelený diplom o absolvovaní vyššieho sekundárneho vzdelávania, alebo podľa najlepšieho vnútroštátneho odhadu.
   6.   Údaje o výdavkoch na vzdelávanie sa týkajú rozpočtového roka členského štátu podľa jeho vnútroštátneho vymedzenia (rok t). Ročné údaje o výdavkoch na vzdelávanie a počte študentov prispôsobené štatistikám v oblasti výdavkov na vzdelávanie sa zašlú Komisii (Eurostatu) do 30. novembra roku t + 2. Prvé údaje sa zašlú v novembri 2014 a budú sa týkať rozpočtového roka 2012.
   Článok 4
   Požiadavky na kvalitu údajov a rámec podávania správ o kvalite
   1.   Požiadavky na kvalitu údajov a podávanie štandardných správ o kvalite systémov vzdelávania a odbornej prípravy sa stanovujú v prílohe II.
   2.   Členské štáty každý rok zasielajú Komisii (Eurostatu) štandardnú správu o kvalite v súlade s požiadavkami stanovenými v prílohe II. Štandardné správy o kvalite sa zasielajú spolu s integrovaným mapovaním ISCED vnútroštátnych programov a kvalifikácií podľa predlohy od Komisie (Eurostatu).
   Prvá správa sa týka roku zberu údajov 2014 (školský rok 2012/2013). Správa o kvalite týkajúca sa referenčných období stanovených v článku 3 sa zašle Komisii do 31. januára roku t + 3.
   3.   Členské štáty získavajú potrebné údaje kombinovaním rôznych zdrojov, ako sú výberové zisťovania, administratívne zdroje údajov alebo iné zdroje údajov.
   4.   Členské štáty poskytnú Komisii (Eurostatu) informácie o metódach a kvalite údajov z iných použitých zdrojov než výberové zisťovania a administratívne zdroje údajov, ako sú uvedené v odseku 3.
   Článok 5
   Zrušenie
   Týmto sa zrušuje nariadenie (EÚ) č. 88/2011.
   Článok 6
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 23. septembra 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 145, 4.6.2008, s. 227.
   
      (2)  Ú. v. EÚ L 29, 3.2.2011, s. 5.
   
      PRÍLOHA I
      
         Zahrnuté témy, podrobný zoznam ukazovateľov a ich členenie
      
      Zasielané údaje podľa úrovne ISCED sa vzťahujú na ISCED 2011. Rozdiel medzi akademickým a odborným zameraním (úroveň ISCED 6 a 7 na dvojčíselnej úrovni podrobností), ktorý nebol v systéme ISCED 2011, tak ako ho prijali členské štáty Unesco na svojej 36. generálnej konferencii v novembri 2011, presne vymedzený, sa určuje podľa podrobných usmernení pre zber údajov Unesco/OECD/Eurostat v oblasti systémov vzdelávania.
      V prípade údajov zasielaných podľa oblastí vzdelávania sa odkazuje na Manuál pre oblasti vzdelávania a odbornej prípravy, verziu z roku 1999, a klasifikáciu Oblasti vzdelávania a odbornej prípravy ISCED, pričom sa začínajú referenčným školským rokom nasledujúcim po prijatí poslednej revidovanej verzie tejto klasifikácie.
      
         Údaje o zápisoch
      
      
                  —
               
               
                  Počet zapísaných študentov podľa úrovní ISCED 0 až 8 (ISCED 0 a 2: dvojčíselná úroveň podrobností; ISCED 1: jednočíselná úroveň podrobností; ISCED 3 až 7: trojčíselná úroveň podrobností; ISCED 8: jednočíselná úroveň podrobností), typu inštitúcie (štátna, súkromná), intenzity účasti (denné štúdium, externé štúdium, ekvivalent denného štúdia) a pohlavia. Zaslanie údajov za úroveň ISCED 01 je nepovinné.
               
            
                  —
               
               
                  Počet zapísaných študentov podľa úrovní ISCED 0 až 8 (ISCED 0 a 2 až 5: dvojčíselná úroveň podrobností; ISCED 1 a 6 až 8: jednočíselná úroveň podrobností), pohlavia a veku. Zaslanie údajov za úroveň ISCED 01 je nepovinné. Zaslanie údajov za úroveň ISCED 6 a 7 na dvojčíselnej úrovni podrobností je nepovinné.
               
            
                  —
               
               
                  Počet zapísaných študentov podľa úrovní ISCED 3 až 8 (ISCED 3 a 4: len odborné; ISCED 5: dvojčíselná úroveň podrobností; ISCED 6 až 8: jednočíselná úroveň podrobností), oblasti vzdelávania (3. úroveň podrobností) a pohlavia. Zaslanie údajov za úroveň ISCED 6 a 7 na dvojčíselnej úrovni podrobností je nepovinné.
               
            
                  —
               
               
                  Počet zapísaných študentov v programoch kombinujúcich odborné vzdelávanie a prípravu podľa úrovní ISCED 3 až 5, iba odborných, typu inštitúcie (štátna, súkromná), intenzity účasti (denné štúdium, externé štúdium, ekvivalent denného štúdia) a pohlavia.
               
            
                  —
               
               
                  Počet zapísaných študentov podľa úrovní ISCED 0 až 8 (ISCED 0 a 2 až 5: dvojčíselná úroveň podrobností; ISCED 1 a 6 až 8: jednočíselná úroveň podrobností), regiónov na úrovni NUTS 2 (1) a pohlavia. Zaslanie údajov za ISCED 01 je nepovinné.
               
            
                  —
               
               
                  Počet študentov zapísaných súhrnne do úrovní ISCED 0 až 8 podľa regiónov na úrovni NUTS 2 (1), pohlavia a veku.
               
            
                  —
               
               
                  Počet zapísaných študentov podľa úrovní ISCED 1 až 3 (ISCED 1 a 2: jednočíselná úroveň podrobností; ISCED 3: dvojčíselná úroveň podrobností) a študovaného moderného cudzieho jazyka.
               
            
                  —
               
               
                  Počet zapísaných študentov, podľa úrovní ISCED 1 až 3 (ISCED 1 a 2: jednočíselná úroveň podrobností; ISCED 3: dvojčíselná úroveň podrobností) a počtu študovaných moderných cudzích jazykov.
               
            
         Údaje o nových účastníkoch
      
      
                  —
               
               
                  Počet nových účastníkov podľa úrovní ISCED 3 až 8 (ISCED 3 až 5: dvojčíselná úroveň podrobností; ISCED 6 až 8: jednočíselná úroveň podrobností), pohlavia a veku. Zaslanie údajov za úroveň ISCED 6 a 7 na dvojčíselnej úrovni podrobností je nepovinné.
               
            
                  —
               
               
                  Počet nových účastníkov podľa úrovní ISCED 3 až 8 (ISCED 3 a 4: len odborné; ISCED 5: dvojčíselná úroveň podrobností; ISCED 6 až 8: jednočíselná úroveň podrobností), pohlavia a oblasti vzdelávania (2. úroveň podrobností). Zaslanie údajov za úroveň ISCED 6 a 7 na dvojčíselnej úrovni podrobností je nepovinné.
               
            
         Údaje o mobilite študentov
      
      
                  —
               
               
                  Počet zapísaných mobilných študentov podľa úrovní ISCED 5 až 8 (jednočíselná úroveň podrobností), oblasti vzdelávania (3. úroveň podrobností) a pohlavia.
               
            
                  —
               
               
                  Počet zapísaných mobilných študentov podľa úrovní ISCED 5 až 8 (jednočíselná úroveň podrobností), krajiny pôvodu a pohlavia.
               
            
                  —
               
               
                  Počet mobilných študentov s ukončeným štúdiom podľa úrovní ISCED 5 až 8 (jednočíselná úroveň podrobností), krajiny pôvodu a pohlavia. Zaslanie údajov za ISCED 5 na dvojčíselnej úrovni podrobností je nepovinné.
               
            
                  —
               
               
                  Počet absolventov, ktorí boli počas študijného cyklu na študijnom pobyte zahŕňajúcom mobilitu kreditov s minimálnou dĺžkou tri mesiace, podľa úrovní ISCED 5 až 8 (jednočíselná úroveň podrobností) a druhu programu mobility (programy EÚ, iné medzinárodné/národné programy, iné programy). Zaslanie údajov za úroveň ISCED 5 na dvojčíselnej úrovni podrobností je nepovinné. Zaslanie údajov o podrobnejšom členení podľa typu mobility (obdobie štúdia, stáž) je nepovinné.
               
            
                  —
               
               
                  Počet absolventov, ktorí boli počas študijného cyklu na študijnom pobyte zahŕňajúcom mobilitu kreditov s minimálnou dĺžkou tri mesiace, podľa úrovní ISCED 5 až 8 (jednočíselná úroveň podrobností) a cieľovej krajiny. Zaslanie údajov za úroveň ISCED 5 na dvojčíselnej úrovni podrobností je nepovinné. Zaslanie údajov v podrobnejšom členení podľa typu mobility (obdobie štúdia, stáž) je nepovinné.
               
            
                  —
               
               
                  Nepovinné zaslanie údajov o počte absolventov, ktorí boli počas študijného cyklu na študijnom pobyte zahŕňajúcom mobilitu kreditov kratšom ako tri mesiace, podľa úrovní ISCED 5 až 8 (ISCED 5: dvojčíselná úroveň podrobností; ISCED 6 až 8: jednočíselná úroveň podrobností), cieľovej krajiny a typu mobility (obdobie štúdia, stáž).
               
            
         Údaje o absolventoch
      
      
                  —
               
               
                  Počet absolventov podľa úrovní ISCED 3 až 8 (ISCED 3 až 7: trojčíselná úroveň podrobností; ISCED 8: jednočíselná úroveň podrobností), pohlavia a veku.
               
            
                  —
               
               
                  Počet absolventov podľa úrovní ISCED 3 až 8 (ISCED 3 a 4: len odborné; ISCED 5: dvojčíselná úroveň podrobností; ISCED 6 až 8: jednočíselná úroveň podrobností), oblasti vzdelávania (3. úroveň podrobností) a pohlavia. Zaslanie údajov za ISCED 6 a 7 na dvojčíselnej úrovni podrobností je nepovinné.
               
            
         Údaje o pracovníkoch
      
      Údaje o učiteľoch sa poskytujú podľa úrovní ISCED 0 až 4 s týmto členením: ISCED 0: dvojčíselná úroveň podrobností; ISCED 1 a 2: jednočíselná úroveň podrobností; ISCED 3 a 4: dvojčíselná úroveň podrobností. Údaje o akademických pracovníkoch sa poskytujú súhrnne za úrovne ISCED 5 až 8. Zaslanie údajov za úroveň ISCED 01 je nepovinné. Zaslanie súhrnných údajov za akademické úrovne ISCED 5 až 8 a súhrnných údajov za odborné úrovne ISCED 5 až 8 je nepovinné.
      
                  —
               
               
                  Počet učiteľov (podľa úrovní ISCED 0 až 4) a akademických pracovníkov podľa pohlavia a vekovej skupiny.
               
            
                  —
               
               
                  Počet učiteľov (podľa úrovní ISCED 0 až 4) a akademických pracovníkov podľa typu inštitúcie (štátna, súkromná), pracovného vzťahu (plný úväzok, čiastočný úväzok, ekvivalent plného úväzku) a pohlavia.
               
            
                  —
               
               
                  Počet zapísaných študentov upravený na základe údajov o zamestnancoch v oblasti vzdelávania podľa úrovní ISCED 0 až 8 (ISCED 0, 3 a 4: dvojčíselná úroveň podrobností; ISCED 1 a 2: jednočíselná úroveň podrobností, súhrnne úrovne ISCED 5 až 8), typu inštitúcie (štátna, súkromná), intenzity účasti (denné štúdium, externé štúdium, ekvivalent denného štúdia). Zaslanie údajov za úroveň ISCED 01 je nepovinné. Zaslanie súhrnných údajov za akademické úrovne ISCED 5 až 8 a súhrnných údajov za odborné úrovne ISCED 5 až 8 je nepovinné.
               
            
                  —
               
               
                  Nepovinné zaslanie údajov o počte riadiacich pracovníkov na úrovni školy podľa úrovní ISCED 0 až 3 (jednočíselná úroveň podrobností), pracovného vzťahu (plný úväzok, čiastočný úväzok, ekvivalent plného úväzku) a pohlavia.
               
            
         Údaje o výdavkoch na vzdelávanie a počte študentov prispôsobené výdavkom na vzdelávanie
      
      Údaje o výdavkoch na vzdelávanie a počte študentov prispôsobené štatistikám v oblasti výdavkov na vzdelávanie sa poskytnú za úrovne ISCED 0 až 8 podľa tohto členenia: ISCED 0: dvojčíselná úroveň podrobností (ISCED 01, nepovinné); ISCED 1 a ISCED 2: jednočíselná úroveň podrobností, ISCED 3 až 4 súhrnne na dvojčíselnej úrovni podrobností (všeobecné, odborné), ISCED 5: jednočíselná úroveň podrobností; ISCED 6 až 8 súhrnne. Zaslanie súhrnných údajov za akademické úrovne ISCED 5 až 8 a súhrnných údajov za odborné úrovne ISCED 5 až 8 je nepovinné. V prípade všetkých údajov o výdavkoch na vzdelávanie existuje nepovinné členenie súkromných inštitúcií na štátom podporované súkromné inštitúcie a nezávislé súkromné inštitúcie. Výdavky na výskum a vývoj sa týkajú iba terciárneho vzdelávania.
      
                  —
               
               
                  Výdavky na vzdelávanie podľa úrovne ISCED, zdroja a typu transakcie:
                  
                              —
                           
                           
                              Zdroje výdavkov: výdavky verejnej správy (ústrednej, miestnej štátnej správy a miestnej samosprávy), prostriedky z medzinárodných agentúr a iných zahraničných zdrojov, výdavky domácností a iných súkromných subjektov.
                           
                        
                              —
                           
                           
                              Typy transakcií v rámci výdavkov verejnej správy: priame výdavky na verejné inštitúcie, priame výdavky na súkromné inštitúcie, celkové priame výdavky na všetky typy vzdelávacích inštitúcií (z toho: priame výdavky určené na kapitál, pomocné služby a činnosti v oblasti výskumu a vývoja), prevody v prospech miestnych štátnych správ (sieť), prevody v prospech miestnych samospráv (sieť), štipendiá a iné granty pre študentov/domácnosti, študentské pôžičky, prevody a platby iným súkromným subjektom.
                           
                        
                              —
                           
                           
                              Typy transakcií v prípade prostriedkov z medzinárodných agentúr a iných zahraničných zdrojov: priame medzinárodné platby všetkým typom inštitúcií (z toho: platby pokrývajúce výdavky na výskum a vývoj), prenos z medzinárodných zdrojov na všetky štátne úrovne; nepovinné: priame medzinárodné platby štátnym inštitúciám, priame medzinárodné platby súkromným inštitúciám, prevody z medzinárodných zdrojov v prospech ústrednej vlády, regionálnych a miestnych samospráv.
                           
                        
                              —
                           
                           
                              Typy transakcií v rámci výdavkov domácností: platby štátnym inštitúciám (sieť), platby súkromným inštitúciám (sieť), platby za tovary a služby v oblasti vzdelávania iné než platby vzdelávacím inštitúciám; nepovinné: poplatky platené inštitúciám za pomocné služby, platby za tovary priamo alebo nepriamo požadované vzdelávacími inštitúciami, platby za tovary, ktoré nie sú priamo potrebné na účasť, platby za súkromné doučovanie.
                           
                        
                              —
                           
                           
                              Typy transakcií v rámci výdavkov iných súkromných subjektov: platby štátnym inštitúciám, platby súkromným inštitúciám, platby všetkým typom inštitúcií (z toho: platby iným súkromným subjektom pokrývajúce výdavky na výskum a vývoj), štipendiá a iné granty pre študentov/domácnosti, študentské pôžičky; nepovinné: platby súkromných podnikov za konkrétne vzdelávacie činnosti, poplatky platené inštitúciám za pomocné služby.
                           
                        
            
                  —
               
               
                  Výdavky na vzdelávanie podľa úrovne ISCED, povahy a kategórie zdrojov. Povaha výdavkov: výdavky v štátnych inštitúciách a výdavky v súkromných inštitúciách. Kategórie zdrojov: bežné výdavky na odmeňovanie pracovníkov, iné bežné výdavky, kapitálové výdavky, úpravy z dôvodu zmien zostatkov finančných prostriedkov, výdavky na pomocné služby, výdavky na činnosti v oblasti výskumu a vývoja. Bežné výdavky na odmeňovanie pracovníkov sa môžu nepovinne poskytovať v členení na: učiteľov, iných pedagogických pracovníkov, administratívnych pracovníkov, odborných a podporných pracovníkov, mzdy, výdavky na dôchodky, iné nemzdové odmeny.
               
            
                  —
               
               
                  Počet študentov prispôsobený štatistikám v oblasti výdavkov na vzdelávanie podľa úrovne ISCED, typu inštitúcie a intenzity účasti. Typy inštitúcií: štátne inštitúcie a súkromné inštitúcie. Intenzita účasti: denné štúdium, externé štúdium, ekvivalent denného štúdia.
               
            
         (1)  Úroveň NUTS 2 za všetky krajiny okrem Nemecka a Spojeného kráľovstva (úroveň NUTS 1).
   
   
      PRÍLOHA II
      
         Požiadavky na kvalitu údajov a podávanie štandardných správ o kvalite
      
      
         Požiadavky na kvalitu údajov
      
      Požiadavky na kvalitu údajov v oblasti systémov vzdelávania a odbornej prípravy sa vzťahujú na normu kvality ESS (1) týkajúcu sa relevantnosti, presnosti, včasnosti a časovej presnosti, ako aj dostupnosti, jednoznačnosti, porovnateľnosti a súdržnosti.
      Údaje musia byť v súlade najmä s vymedzeniami a pojmami, ako sú uvedené v podrobných usmerneniach pre zber údajov Unesco/OECD/Eurostat v oblasti systémov vzdelávania.
      
         Štandardná správa o kvalite údajov
      
      Komisia (Eurostat) v súlade s článkom 4 ods. 2 každý rok tri mesiace pred termínom na zaslanie údajov poskytne členským štátom štandardnú výročnú správu o kvalite čiastočne predvyplnenú informáciami, ktoré má už Komisia (Eurostat) k dispozícii. Členské štáty predložia Komisii (Eurostatu) úplnú správu o kvalite podľa článku 4 ods. 2.
      Prostredníctvom štandardnej správy o kvalite údajov sa dokumentuje dodržanie aspektov relevantnosti, presnosti, včasnosti a časovej presnosti, ako aj dostupnosti, jednoznačnosti, porovnateľnosti a súdržnosti.
      Prostredníctvom správy o kvalite údajov sa musí dokumentovať najmä súlad s vymedzeniami a pojmami, ako sú uvedené v podrobných usmerneniach pre zber údajov Unesco/OECD/Eurostat v oblasti systémov vzdelávania.
      Odchýlky od vymedzení a pojmov, ako sú uvedené v podrobných usmerneniach pre zber údajov Unesco/OECD/Eurostat v oblasti systémov vzdelávania, sa zdokumentujú a vysvetlia, ak je to možné, aj kvantifikujú.
      Konkrétne členské štáty poskytnú opis použitých zdrojov vo forme premenných, ako je to opísané v prílohe I, a vo forme tabuliek a členení sa jednoznačne uvedie použitie odhadov a revízií.
      
         (1)  Európsky štatistický systém